**Szelevény Község Önkormányzat Képviselő-testületének 6/2016.(X.28.) önkormányzati rendelete**

**A SZOCIÁLIS CÉLÚ TÜZELŐANYAG TÁMOGATÁS HELYI SZABÁLYAIRÓL**

Szelevény Község Önkormányzat Képviselő-testülete az Alaptörvény 32. cikk (2) bekezdésében meghatározott hatáskörében, az Alaptörvény 32. cikk. (1) bekezdés a) pontjában meghatározott feladatkörében eljárva a következőket rendeli el:

**1. §**

E rendelet célja a települési önkormányzatok szociális célú tüzelőanyag vásárlásához kapcsolódó kiegészítő támogatásra vonatkozóan meghatározott igénylés alapján a 2016. évben a Szelvény Község Önkormányzatának megállapított tüzelőanyaggal kapcsolatban a szociális rászorultság szabályainak, ill. a 2016. évi igénylés részletes feltételeinek a meghatározása.

**2. §**

Jelen rendeletben a háztartás fogalmán a szociális igazgatásról és szociális ellátásokról szóló törvény szerinti fogalmat kell érteni.

**3. §**

Szelevény Község Önkormányzatának Képviselő-testülete az 1. §-ban foglaltak alapján kérelemre, szociális célú tüzelőanyag támogatást nyújt barnakőszén formájában.

**4. §**

Szociális célú tüzelőanyag támogatás iránt kérelmet nyújthat be a Szelvény Község közigazgatási területén bejelentett lakóhellyel vagy tartózkodási hellyel rendelkező:

a) a szociális igazgatásról és szociális ellátásokról szóló törvény szerinti  2016. év október hónapjában

aa) aktív korúak ellátására,

ab) időskorúak járadékára,

ac) tekintet nélkül annak természetbeni vagy pénzbeli formában történő nyújtására települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult,

b) a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő család.

**5. §**

1. A kérelmezőnek nyilatkoznia kell arról, hogy a tüzelőanyagot saját háztartásában fűtés céljára használja fel.
2. Egy háztartásra csak egy kérelem nyújtható be.
3. Egy jogosult csak egy háztartásra adhatja be a kérelmét.
4. Egy jogosultat vagy más személyt csak egy háztartásban vehető figyelembe.

**6. §**

1. A tüzelőanyag támogatás igénylésére vonatkozó e rendelet 1. számú melléklet szerinti kérelmek 2016. november hó 7. napjától 2016. november hó 18. napjáig nyújthatók be Szelevény Község Polgármesteri Hivatalának Szociális Irodájában.
2. Az a kérelmező, aki a 4. § aa) vagy ab) pontjában foglalt jogosultsági feltétel alapján nyújt be kérelmet, a kérelemhez mellékelni kell az aktív korúak ellátására vagy az időskorúk járadékára való jogosultságáról szóló igazolást.
3. A kérelmező a kérelme benyújtásával hozzájárul ahhoz, hogy a kérelmében foglaltak valódiságának ellenőrzésére háztartásában környezettanulmány végezhető.

**7. §**

1. A beérkezett kérelmeket átruházott hatáskörben Szelevény Község Önkormányzatának Szociális Bizottsága bírálja el legkésőbb 2016. november 30-ig.
2. Háztartásonként legfeljebb 10 q szén biztosítható.
3. Az Önkormányzat a szociális célú szénben részesülőktől ellenszolgáltatást nem kér.
4. A jogosultak részére a tüzelőanyag kiosztásáról legkésőbb 2017. február 15-ig kell gondoskodni.

**8. §**

E rendelet 2016. november hó 01. napján lép hatályba és 2017. március hó 31. napján hatályát veszti.